CELEX: 62018TN0396
Language: ro
Date: 2018-06-29 00:00:00
Title: Cauza T-396/18: Acțiune introdusă la 29 iunie 2018 – ITSA /Comisia

1.10.2018   
            
            
               RO
            
            
               Jurnalul Oficial al Uniunii Europene
            
            
               C 352/36
            
         
      Acțiune introdusă la 29 iunie 2018 – ITSA /Comisia
      (Cauza T-396/18)
      (2018/C 352/43)
      Limba de procedură: franceza
      
         Părțile
      
      
         Reclamantă: International Tax Stamp Association Ltd (ITSA) (Sunbury-on-Thames, Regatul Unit) (reprezentant: F. Scanvic, avocat)
      
         Pârâtă: Comisia
      
         Concluziile
      
      Reclamanta solicită Tribunalului:
      
                  —
               
               
                  anularea Regulamentului delegat (UE) 2018/573 al Comisiei din 15 decembrie 2017 privind elementele principale ale contractelor de stocare de date care urmează să fie încheiate ca parte a unui sistem de trasabilitate pentru produsele din tutun, a Regulamentului de punere în aplicare (UE) 2018/574 al Comisiei din 15 decembrie 2017 privind standardele tehnice pentru instituirea și operarea unui sistem de trasabilitate pentru produsele din tutun și a Deciziei de punere în aplicare (UE) 2018/576 a Comisiei din 15 decembrie 2017 privind standardele tehnice pentru elementele de securitate aplicate produselor din tutun
               
            
         Motivele și principalele argumente
      
      În susținerea acțiunii, reclamanta invocă un motiv unic, întemeiat pe încălcarea articolului 8 din Protocolul OMS pentru eliminarea comerțului ilicit cu produse din tutun adoptat la Seoul la 12 noiembrie 2012, care interzice ca operatorii care marchează produsele din tutun să facă parte din industria tutunului. În această privință, reclamanta apreciază că, deși protocolul menționat nu este încă în vigoare, acesta a fost încheiat și semnat de Uniunea Europeană, fapt care îi interzice să adopte acte care ar fi contrare acestuia.
      În plus, aceasta invocă faptul că Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (JO 2014, L 127, p. 1), în temeiul căreia a fost adoptat regulamentul atacat în speță, poate și trebuie interpretată în sensul conformității sale cu protocolul menționat mai sus, chiar dacă aceasta din urmă nu interzice în mod expres ca operațiunile în cauză să fie încredințate unor operatori care fac parte din industria tutunului.
      În sfârșit, presupunând că această interpretare nu este posibilă, însăși directiva ar fi contrară protocolului și, prin urmare, tratatelor europene.